Vägivaldne intsident toimus Länsimetros Matinkylä ja Lauttasaari jaamade vahel. 16-aastane poiss ja tema klassivend olid vagunisse astunud liiga hilja ostetud mobiilipiletitega. Piletikontrolörid asusid asja uurima.
Poistelt küsiti kontrollimaksu (trahvi) väljamõistmiseks isikutunnistusi, mispeale läks 16-aastane noormees närvi ja karjus, et ei näita dokumenti ega võta vastu maksu korraldust, vahendab Iltalehti.
Olukord näis nii kontrolli alt väljuvat, mistõttu võttis meeskontrolör raadio teel ühendust keskusega. Naiskolleeg jätkas tegelemist poisiga, kes käitus korralikult.
16-aastane poiss tõusis pingilt püsti, teatades, et läheb välja. Poiss ei täitnud käsku istuda, vaid hüppas ootamatult pingile ja sealt üle rinnatise vaguni tamburisse. Rong oli just jaama jõudmas, nii et meeskontrolör läks ukse ette seisma, et takistada poisi lahkumist.
Poiss üritas jõuga välja pääseda ja kontolör hoidis teda kinni. Algas tõeline püstimaadlus, kus poiss peksis ja lõi kontolöri, püüdes haardest vabaneda. Ta sülitas ka kontrolöri peale.
Kaklus oli kõva ja sülge lendas, ütles appi rutanud naiskontrolör, kes sai ka omajagu rusika- ja jalahoope.
Appi palutud korravalvur polnud Koivusaari jaama jõudnud ja rong hakkas uuesti liikuma. Kontrolör pidi poisi lahti laskma, et ta saaks uuesti keskusega raadio teel ühendust võtta.
Poiss karjus, et kui kontrolörid lähemale tulevad, siis ta lööb ja tapab nad ära. Ükski rahustamiskatse ei aidanud.
Metroo lähenes Lauttasaarile. Kontrolör kartis, et poiss üritab uste avanedes uuesti põgeneda, mistõttu haaras ta tal randmest kinni. Sellest sai alguse järjekordne maadlusraund, kus kontrolöril õnnestus korrarikkuja üle kontroll tagasi saada.
Teine korravalvur tuli appi Lauttasaaris, kus poiss tõsteti vagunist välja ja tal pandi politsei saabumiseni käed raudu.
Kahes kallaletungis ja ebaseaduslikus ähvardamises kahtlustatav 16-aastane poiss pisendas ülekuulamistel toimunut, eitades, et oleks inspektoreid peksnud, jalaga löönud või ähvardanud.
Seal juhtus midagi ja kontrolörid hakkasid mulle lähenema, ütles poiss politsei ülekuulamistel.
Helsingi kohus leidis aga, et süüdistuse järgsed teod on tõendatud ning kontrolörid ei ületanud volitusi ega kasutanud liigset jõudu.
Aastal 2004 sündinud poisile mõisteti kui noorukile karistus kahe kallaletungi ja ebaseadusliku ähvardamise eest. Karistuseks määrati rahatrahv 50 päevamäära ulatuses, mis tähendas tema puhul rahatrahvi 300 eurot.
Lisaks rahatrahvidele mõisteti poisilt välja kokku üle 3800 euro valu- ja kannatuste hüvitamiseks ning kohtukulude eest. Kontrollimaks ehk trahv piletita sõidu eest oleks olnud 80 eurot, kuid nüüd on poisile kogunenud arve koos intressidega üle 4100 euro.
Juhtum oli juunis 2021. Helsingi ringkonnakohus ei andnud oma hiljutises otsuses luba süüdimõistetu süüdistuste ja hüvitisnõuete rahuldamata jätmise taotluse edasiseks menetlemiseks.